b'\n_START_ARTICLE_\nHalti kvenkultursenter\n_START_PARAGRAPH_\nHalti kvenkultursenter eller Haltiin kv\xc3\xa4\xc3\xa4nisentteri er et interkommunalt selskap og et senter for kvensk spr\xc3\xa5k og kultur i Troms. Senteret er lokalisert p\xc3\xa5 Halti i Nordreisa kommune i Nord-Troms. Halti er en integrasjonsmodell der blant andre Halti kvenkultursenter IKS, Halti nasjonalparksenter AS, Halti n\xc3\xa6ringshage AS, Nord-Troms Museum og Nordreisa kommune (kultur) er samlokalisert. _NEWLINE_I 2009 ble kvenkultursenteret stiftet som et selskap under stiftelse (SUS), og rett over nytt\xc3\xa5r i 2010 ble selskapet registrert som interkommunalt selskap. Selskapet eies av Troms fylkeskommune sammen med kommunene Lyngen, Storfjord, K\xc3\xa5fjord, Skjerv\xc3\xb8y, Nordreisa og Kv\xc3\xa6nangen. _NEWLINE_Kvenkultursenteret arbeider med revitalisering av kvensk spr\xc3\xa5k og formidling av kvensk kultur og historie. Et av senterets st\xc3\xb8rste tiltak er den \xc3\xa5rlige festivalen Paaskiviikko (kvenske kulturdager i Nord-Troms)._NEWLINE_Fra og med 2013 har kvenkultursenteret v\xc3\xa6rt ute i sine eierkommuner med to skoleturneer per \xc3\xa5r. Den f\xc3\xb8rste p\xc3\xa5g\xc3\xa5r i januar, er rettet mot elever p\xc3\xa5 1. trinn, og er en trespr\xc3\xa5klig turn\xc3\xa9 i samarbeid med K\xc3\xa5fjord spr\xc3\xa5ksenter. Den andre p\xc3\xa5g\xc3\xa5r i mai, er rettet mot 5. trinn, og er en ren kvensk spr\xc3\xa5k- og kulturturn\xc3\xa9. Sistnevnte har f\xc3\xa5tt tittelen Paaskiturn\xc3\xa9, da den arrangeres like i forkant av- og i tilknytning til Paaskiviikko. P\xc3\xa5 den m\xc3\xa5ten \xc3\xb8nsker senteret \xc3\xa5 sikre et godt tilbud til barn og unge. Begge turneene er et samarbeid med folkebibliotekene- og Bibliotek- og kulturbussen i Nord-Troms._NEWLINE_Kvenkultursenteret er sekretariat for Kvensk r\xc3\xa5d, en samarbeidplattform for kvenske lokallag og foreninger i Troms, og driver i tillegg fram det kvenske barne- og voksenkoret Kv\xc3\xa4\xc3\xa4ni\xc3\x84\xc3\xa4nii (kvenske stemmer).'